Afkondigings 18 Aug. - NG Kerk Somerset-Wes
Afkondigings 18 Aug.
admin1Afkondigings15/08/2019	Leave a comment0
Baie welkom in die erediens vanoggend. Na 'n baie besige tyd met die oploop na ons feesvieringe en die feesnaweek self, verander ons ratte na ons basaar van 31 Augustus. Terselfdertyd bedink ons ook ons rol as God se gestuurdes in hierdie wêreld. Vandag help Hebreërs 11:29-12:2 ons om juis hieroor te dink. Van ons word 'n gepaste reaksie gevra op God se aksie toe Hy ons geskape het. Mag Hy ons help om te verstaan waarom ons leef en bestaan.
Soos gewoonlik bespreek ons tydens die aanddiens weer dieselfde teks wat ons vanoggend hanteer. Ons nooi dus almal uit om te kom saamgesels en toe te laat dat ons deur mekaar se denke gestimuleer word.
Joekie Visser se familie, met haar afsterwe.
Cecile Swart, ligte beroerte.
Cecile Maree, oogoperasie.
Gertie Viljoen, bronchitis.
Marthie Venter, hospitaal.
FEESNAWEEK: 9-11 AUGUSTUS 2019
Ons Feesnaweek was 'n belewenis wat ons seker nie maklik weer sal beleef nie. Vanaf Vrydagaand het die gemeente en gaste begin feesvier op die maat van vrolike musiek en heerlike samesang waaraan almal lustig meegedoen het. Die toneelstuk het die lagspiere geprikkel. Tussendeur het ons ook weggelê aan die heerlikste kase, wyne, asook allerlei versnaperinge. BAIE dankie aan almal wat dit ondersteun het, hard gewerk het en ook 'n bydrae/donasie gemaak het van watter aard ook al.
Saterdagoggend was dit 'n nostalgiese ervaring om in die Historiese Kerkie bymekaar te kon wees. Die samesyn in die mooi gebou, die pragtige dak, die orrel, begeleiding, koor (wat van uitstaande gehalte was) en die prediking wat ons diep laat nadink het, die kranslegging en pragtige omgwing, het ons iets laat beleef van die 200 jaar wat verby is. BAIE dankie aan elkeen wat ook hier 'n bydrae gelewer het om vir ons hierdie belewenis waar te kon maak.
Met die aankoms van diegene wat die Historiese staptog na die Moederkerk meegemaak het, kon die Gedenkteken onthul word. Wat 'n pragtige teken om teen ons kerkmuur te hê! DANKIE ds Johan vir die gedagte. Die sop en broodjies het groot aftrek gekry. BAIE dankie aan diégene wat dit voorberei het.
Van die oomblik wat ons Sondagoggend die kerkgebou binnegestap het, het ons iets belewe van ons Omgeegemeente. Die groet, gesels en bewondering van die pragtige blommerangskikkings. Ds Nelis Janse van Rensburg het 'n sielsverkwikkende boodskap gebring en sodoende ons Feesnaweek na 'n hoogtepunt laat oploop. Met die gebruik van die Nagmaal het ons die hoogtepunt bereik en kon ons saam as gemeente ons eerbied en dank bring aan ons Hemelse Vader vir Sy Seun wat vir ons sondes kom sterf het. Ons dank ook aan Hom vir 200 jaaar van genade aan hierdie gemeente bewys. BAIE dankie aan almal wat ook hier 'n bydrae gelewer het.
Die feestelike samesyn in die saal was goed om te aanskou – almal wat lag en gesels! Die pragtige rangskikkings en die sny van die koek het ook bygedra hiertoe. Baie dankie aan al die gemeentelede wat so ruim bygedra het tot die verversings sodat daar meer as genoeg was vir almal om te kon geniet. BAIE dankie aan diegene wie ook hier getrou was met hulle dienste.
BAIE dankie aan almal verantwoordelik vir die bemarking op die webblad en Facebook, asook die samestelling en druk van die boekmerke en feesprogramme. Ons was ook trots op die keurig en kunstig versorgde ablusiegeriewe in die saal – BAIE dankie daarvoor.
Met dank aan ds Gawie en Susan wat vir ons 'n CD met 207 foto's van die naweek se feesvieringe saamgestel het. Bestellings kan by die kerkkantoor geplaas word @ R20 per CD. Bestellings kan tot 30/8/2019 geplaas word.
BAIE DANKIE LIEWE GEMEENTE, DAT JULLE MEEGEDOEN HET AAN AL DIE FEESVIERINGE!
Ons wil gemeentelede graag aanmoedig om die Distrikspos wat Donderdag, 15 Augustus 2019 verskyn het, onder oë te kry. 'n Spesiale bylae oor ons twee-eeuefees verskyn daarin.
BASAAR 2019: INLIGTING
Dit is met groot dankbaarheid dat 'n suksesvolle Feesnaweek afgehandel is.
Nou kan ons volstoom skouer aan die wiel sit met ons basaarreëlings.
BASAAR VERGADERING, Maandag, 19 Aug om 18:30 in Patmos vir alle sameroepers en belangstellendes.
Baie dankie aan al die sameroepers met hul spanne/helpers/kassiere wat aan die roer van sake staan met die basaar.
Gemeentelede, raak gerus betrokke en skakel die sameroepers of meld aan, indien jy nog nie gevra is om by die basaar te help nie.
Ons herinner graag dat gemeentelede wat bakbestanddele op die basaarlyste aangedui het, dit asb voor of op 23 Aug by die kerkkantoor afgee. Sameroepers vir die "gebak" tafels het nodig om te weet hoeveel bakbestanddele ingekom het, sodat bepaal kan word wat aangekoop moet word.
Diegene wat koeke, terte, beskuit, brood (enige gebak) op basaarlyste belowe het, word vriendelik versoek om dit asb nie later as Vrydag, 30/8 @ 15:00 in die kerksaal af te gee, aangesien hierdie items nog gemerk moet word. Skenkings van gebak wat eers Saterdagoggend gebring word, moet asb nie direk op die tafels geplaas word nie, maar vir die sameroeper gegee word.
Kleinkoekies word op die volgende datums gebak en verpak:
19 & 20 Aug: 08:00 – 12:00 & 14:00 – 16:00 in die kerksaal se kombuis. Kom bak asseblief saam met ons! Navrae: Cecile vd Poel – 073 173 1134
Baie dankie aan al die omgeewerkers wat met die basaarlyste deur hulle wyke gegaan het. Ons waardeer julle tyd en opoffering!
'n Vriendelike herinnering dat hierdie lyste asb. voor of op 31 Aug by die kerkkantoor ingehandig moet word.
Nooi julle familie en vriende en kom ondersteun asb ons FEESBASAAR!
Bring asb. al julle wit olifante na die kerkkantoor, vir ons FEESBASAAR se verkoping op 31 Augustus. Koördineerder: Hester Loots – 021 852 3868
Ons benodig asb. leë roomysbakke vir pannekoek vir die basaar. Gee asb. by kerkkantoor af.
BASAAR: Tweedehandse boeke
Ons het hierdie jaar 'n tafel by die basaar waar ons tweedehandse boeke, gaan verkoop. Bring asb. vir ons die boeke wat jy nie meer gebruik nie en gee dit sommer by die kerkkantoor af, of plaas dit Sondae in die mandjies in die portale. Koördineerder: Amanda Marais 083 5616 980
Dankie aan diegene wat reeds vir ons plastiese doppies (die soort wat op meubel-politoer blikkies gebruik word), gebring het. Ons benodig 120 van hierdie doppies om as blomhouers te gebruik.
'n Lidmaat wil vir werklose mense in ons omgewing sop gee (By Bizweni Robot). Daarvoor benodig sy asb leë 500g of 1 kg joghurt houers met deksels. Dit kan in die mandjies by die portale geplaas word, of by die kerkkantoor afgegee word.